רבי **שמואל שְׁמֶלְקֶה הלוי הורוויץ** מניקלשבורג (ה'תפ"ו, 1726 - א' באייר ה'תקל"ח, אפריל 1778) היה אדמו"ר בדור השלישי לחסידות ורבה הראשי של מוראביה.

ביוגרפיה
--------

נולד בשנת תפ"ו (1726) בצ'ורטקוב שבגליציה, כבנם בכורם של מלכה ורבי צבי הירש הורוויץ רב העיר בנם של לאה ור' מאיר מטיקטין המכונה המהר"ם טיקטין.
יחד עם אחיו רבי פנחס הורוויץ היה בתחילה מתלמידי הגר"א, גדול מתנגדי החסידות. בהשפעת רבי אברהם הכהן מקליסק, שהיה בעצמו בתחילה תלמיד הגר"א והפך לאחד מגדולי תלמידיו ומפיצי תורתו של המגיד ממז'יריץ, גדול תלמידי הבעש"ט, התקרבו ר' פנחס ואחיו לחסידות, והפכו גם הם לתלמידי המגיד. בהשפעתו התקרבו לחסידות גם תלמידיו: המגיד מקוז'ניץ, רבי לוי יצחק מברדיטשוב, רבי משה לייב מסאסוב, רבי מנחם מנדל מרימנוב ורבי יעקב יצחק מלובלין.[דרוש מקור] עמד בקשרים גם עם רבי משולם זושא מאניפולי, אחיו של רבי אלימלך מליז'נסק.

בשנת תקי"ד 1754, כיהן כרב בעיר ריטשוואל (Ryczywół, Masovian Voivodeship) ובה הקים ישיבה. מקרב תלמידיו קמו מגדולי וראשי החסידות בהם רבי ישראל מקוז'ניץ, רבי לוי יצחק מברדיטשוב ורבי יעקב יצחק מלובלין ("החוזה מלובלין").

בשנת תקכ"ג 1763 בערך, התקבל לאב"ד בעיר שינובה, ולשם העתיק גם את ישיבתו, באותה תקופה למד אצלו החוזה מלובלין.

בשנת תקל"ג עבר לכהן כרב העיר ניקלשבורג שבמחוז מוראביה. גם לשם העתיק את ישיבתו, בה למדו רבי משה לייב מסאסוב, רבי מנחם מנדל מרימנוב, רבי יצחק אייזיק מקאליב ורבי מרדכי בנעט (אשר כיהן אחר כך כרבה של העיר). בתקופת כהונתו כרב העיר ניקלשבורג היו מאבקים בינו לבין חלק מהקהילה היהודית בעיר שנבעו מהתנגדותם לחסידות. מסופר כי נצרכו לתיווכו של רבי אלימלך מליז'נסק, על מנת לפתור את המחלוקת ולמתן את הטפתו של הרב הורוויץ לתורת הבעש"ט. הנהגתו האישית הייתה בקדושה וטהרה עליונה ובפרישות קיצונית. צדיקים הפליגו בשבחו והיו שהעידו שבכוחו להחיות מתים.

נפטר בא' אייר תקל"ח (1778) ונקבר בניקלשבורג.

משפחתו
------

ר' שמעלקא היה נשוי לשיינדל בונה בת ר' יהושע הלוי (מנהיג ופרנס ק"ק רישא), בן מרדכי הלוי (מטיסמניץ), בן משה הלוי אב"ד טורבין, בן שמואל הלוי אב"ד פודהייץ, נכד ר' שכנא אב"ד וינה, נכד ר' שכנא אב"ד לובלין חותן הרמ"א

* בנם רבי צבי יהושע הורוויץ (יהושעל'ה חריף), אב"ד טרייביטש, חתנו של דודו הרב פנחס הורוויץ.
* בתם טויבא, אשת רבי יעקב הורוויץ, אב"ד קאטלבורג הסמוכה לפרשבורג
* בנם יעקב הורוויץ, שעבר להונגריה.

ספריו
-----

* **דברי שמואל** על התורה.
* **אמרי שמואל**.
* **נזיר השם** על שולחן ערוך אבן העזר.
* **שמן הטוב** - תולדותיו.

לקריאה נוספת
------------

* יצחק אלפסי, **מדור לדור**, כרך א, עמ' 143.
* אברהם חיים בונם מיכלסון, **שמן הטוב**, גדליה נגאל מהדיר, ירושלים תשנ"ט, עמ' 9 - 16.

קישורים חיצוניים
----------------

ויקישיתוף מדיה וקבצים בנושא **שמואל שמלקה הורוביץ** בוויקישיתוף
* **נזיר השם וסמיכת משה**, באתר היברובוקס
* דוד הלחמי, רבי שמואל שמלקי הלוי הורוויץ מניקלשבורג, **חכמי ישראל**, תל אביב תשי"ח, חלק א', עמ' קנ"ה, באתר אוצר החכמה (צפייה מוגבלת למנויים)
* שמואל שמלקא בן צבי הירש הורביץ (1726-1778), מניקולסבורג, דף שער בספרייה הלאומית

הערות שוליים
------------

1. ↑  על פי המסורת, הערכתו של הגר"א אליו הייתה גדולה אף לאחר שהתקרב לחסידות ונעשה לאחד מראשיה, ודרש עליו את דברי הגמרא (בבלי מגילה ז, א) "לכולהו אית להו פירכא לבר מדשמואל". ראה בספר 'החסידות', אהרון מרכוס (עמ' 98 במהדורת ת"א תשי"ד).
2. ↑  כמו בעל התניא ורבי חיים מצאנז.

| תקופת חייו של הרב שמואל שמלקה הורוביץ על ציר הזמן |
| --- |
| 
ציר הזמןציר הזמן

 |


|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007523080005171
* GND: 1012833976
* ISNI: 0000 0001 2020 6645
* LCCN: nr90023187
* NTA: 409080497
* VIAF: 9696322
* WorldCat: lccn-nr90023187

 |